
          REPUBLIKA HRVATSKA
OPĆINSKI SUD U SLAVONSKOM BRODU
                       Trg pobjede 15
              35000 SLAVONSKI BROD
Poslovni broj: P Ob-118/2025-48


U IME REPUBLIKE  HRVATSKE 

P R E S U D A


Općinski sud u Slavonskom Brodu po sucu Tihomiru Lazariću, u pravnoj stvari tužiteljice M. Š., OIB …, iz T. 59, zastupana po punomoćnici V. G., odvjetnici u P., protiv tuženika Đ. K., OIB … iz N., I. Z. 14, zastupan po punomoćniku K. K., odvjetniku u S. B., uz sudjelovanje mlt. L. K., OIB … i mlt. I. K., OIB …, obojica zastupani po posebnoj skrbnici A. H., dipl. iur., zaposlenici CZPS Z., Podružnica O., radi roditeljske skrbi, nakon održane glavne i tajne rasprave, zaključene 18. lipnja 2026., provedene u prisutnosti stranaka uz punomoćnike, nakon javne objave presude, 23. srpnja 2026. 

p r e s u d i o  j e

I. Roditelji M. Š., OIB … i Đ. K., OIB … zajednički ostvaruju roditeljsku skrb u donosu na mlt. L. K., OIB … i mlt. I. K. O. …, s tim da majka ostvaruje samostalnu roditeljsku skrb u pogledu obrazovanja, zdravlja djece, te u pogledu promjene prebivališta mlt. djece. 
II. Mijenja se rješenje Općinskog suda u N. br. R1-94/2013 od 16. prosinca 2013. i presuda Općinskog suda u O., Stalna služba u N. br. P Ob-558/2016 od 3. veljače 2017. u dijelu odluke o susretima i druženjima između mlt. djece L. K. i I. K. i tuženika Đ. K. kako slijedi:
· drugu polovicu ljetnih praznika, počevši od 25. srpnja do 3. kolovoza 
· drugu polovicu zimksih praznika, počevši od 2. siječnja do 8. siječnja 
· blagdan Uskrsa, Božića i Nove godine djeca će provesti kod majke, a ukoliko djeca iskažu potrebu za viđenjam oca, dan nakon navedenih blagdana provest će kod oca prema ranijem dogovoru između oca i majke 
III. Nalaže se tuženiku naknaditi tužiteljici troškove parničnog postupka u iznosu 686,54 EUR-a, u roku od 15 dana. 

Obrazloženje

1. Tužiteljica u tužbi navodi da je rješenjm Općinskog suda u N. br. R1-94/2013 od 16. prosinca 2013. određeno da će mlt. L. K. živjeti s majkom, a s ocem ostvarivati susrete i druženja. 
1.1. Presudom Općinskog suda u O., Stalna služba u N., br. P Ob-558/2016 od 3. veljače 2017. određeno je da će mlt. I. K. živjeti s majkom, a s ocem ostvarivati susrete i druženja. U navedenim odlukama nije utvrđeno da majka ima samostalno skrbništvo, stoga tužiteljica mora tražiti suglasnost tuženika po pitanju djece, koji nije spreman na suradnju, pa se tužiteljica mora obraćati Z.. Postavljenim tužbenim zahtjevom tužiteljica predlaže da majka ostvaruje sve sadržaje roditeljske skrbi u pogledu mlt. djece na način da samostalno zastupa djecu u svim bitnim osobnim pravima. 

2. Nakon dostavljenog stručnog mišljenja Z. tužiteljica prihvaća stručno mišljenje Z., PU P., da mlt. djeca i dalje žive s majkom, da s ocem ostvaruju osobne odnose na predloženi način, da je roditeljska skrb zajednička, osim što bi majka ostvarivala samostalnu roditeljsku skrb u pogledu obrazovanja, zdravlja i promjene prebivališta djece (list 123 – 126 spisa), te u tom smislu postavlja svoj konačni tužbeni zahtjev.

3. Tuženik se u odgovoru na tužbu protivi postavljenom tužbenom zahtjevu (list 23 spisa), te se protivi stručnom mišljenju Z. kao i dopuni istog, jer smatra da je isti nepotpun (list 123 spisa).  

4. U provedenom dokaznom postupku izvršen je uvid u izvješće o obveznom savjetovanju, presudu Općinskog suda u O., Stalna služba u N. poslovni broj P Ob-558/2016 od 3. veljače 2017., rješenje Općinskog suda u N. poslovni broj R1-94/2013 od 16. prosinca 2013., podnesak ODO P. od 1. rujna 2025. s poukom o pravima od 29. kolovoza 2025., presudu Općinskog suda u O. poslovni broj Kvm-18/2025 od 15. travnja 2025., stručno mišljenje Z. P. od 24. prosinca 2025., fotografije (list 83-91). Izvršen je uvid u ugovor o najmu stambenog prostora, službenu bilješku – psihologijsku procjenu psihologa suda o razgovoru s mlt. djecom, te medicinsku dokumentaciju za djecu. Saslušana je predstavnica Z. P. P. A. B. V., te tužiteljica i tuženik kao stranke u svrhu dokazivanja.

5. Rješenjem ovog suda br. P Ob-118/2025 od 2. lipnja 2025. mlt. djeci imenovana je posebna skrbnica A. H., dipl. iur., zaposlenica CZPS Z., Podružnica O.. 

6. Sud je odbio dokazne prijedloge tuženika radi provođenja medicinskog vještačenja, te dodatnog saslušanja mlt. djece.
6.1. Naime, posebna skrbnica protivila se provođenju predloženog medicinskog vještačenja jer smatra da bi to vodilo odugovlačenju ovog postupka, te traumatiziranju djece (list 121 spisa). Također se i Z. P. P. (list 122 spisa) protivio predloženom vještačenju, stoga je sud odbio ovaj dokazni prijedlog tuženika, jer smatra da je činjenično stanje u dovoljnoj mjeri utvrđeno. Nadalje, nije prihvaćen ni prijedlog tuženika radi dodatnog saslušanja djece jer su djeca saslušana putem psihologa suda. 

7. Iz provedenog postupka proizlazi da je rješenjem Općinskog suda u N. br. R1-94/2016 od 16. prosinca 2013. odlučeno da će mlt. L. živjeti s majkom M. Š., a ocu su određeni susreti i druženja s mlt. djetetom. 
7.1. Presudom Općinskog suda u O., Stalna služba u N., br. P Ob-558/2016 od 3. veljače 2017. odlučeno je da će mlt. Ivano stanovati s majkom, a ocu su određeni susreti i druženja s mlt. djetetom. 

8. Iz iskaza tužiteljice proizlazi da se tuženiku obraćala radi suglasnosti vezano za osobne iskaznice za djecu radi odlaska u posjetu sestri u N., ali joj tuženik nije dao suglasnost. Tražila je suglasnost za promjenu adrese djece, ali joj tuženik nije dao suglasnost, te je ishodila potvrdu HZSR. U mjestu T. zajedno sa djecom živi oko 2 godine i u tom razdoblju tuženik je samo u  6 navrata kontaktirao sa djecom s kojima bude oko sat vremena, ali ih nije vodio u svoje kućanstvo, a kontakte s djecom ostvarivao je kod svoje majke (list 37 spisa). 

9. Iz iskaza tuženika proizlazi da majka u pogledu djece ima njegovu suglasnost, osim u pogledu odlaska djece u N.. Kada je majka zatražila suglasnost za osobne iskaznice nije mu htjela reći zbog čega treba suglasnost stoga je odbio dati suglasnost. U drugim stvarima nije ni bio upitan od strane majke radi davanja suglasnosti (list 38 – 19 spisa).

10. Na ročištu od 18. lipnja 2026. tužiteljica navodi da L. ima 13 godina i završio je 6. razred osnovne škole, a I. ima 11 godina i ide u 5. razred i ide na produženu nastavu zbog negativnih ocjena iz matematike igeografije. Djeca ne žele ostvarivati osobne odnose s ocem. Djeca su kod oca bila za Božić 2025. i nakon Uskrsa 2026., ali kod bake po ocu i ne u njegovoj obitelji. Između Božića i Uskrsa djeca nisu ostvarivala kontakt s ocem. Djeca su išla na školsku ekskuziju u svibnju 2026., ali otac nije dao svoju suglasnost. Kasnije je utvrđeno da nije niti trebalo dati suglanost, te je prijetio razrednici da će ju prijaviti prosvjetnoj inspekciji (list 124 spisa). 

11. Tuženik na istom ročištu navodi da je djecu vidio pred Božić 2025., a za Uskrs 2026. dolazio kod kod svojih roditelja gdje su bila djeca i vidio ih je svega 5 minuta, jer je majka odvela djecu. Od Uskrsa nije vidio djecu iako je tražio, ali je majka odbila ostvarivanje susreta i drženja govoreći da se obrati institucijama (list 125 spisa).

12. Iz stručnog mišljenja ZSR, PU P. (list 58 – 72 spisa), u bitnom proizlazi da je majka dostatnih roditeljskih kapaciteta za brigu o mlt. djeci. Majka s djecom funkcionira unutar stabilnog životnog okvira s postavljenom strukturom u odgoju. Djeca su emocionalno povezana s majkom kao roditeljskom figurom i dominantno se oslanjaju na majku kao primarnu figuru privrženosti. Majka je bila prisutna u cjelokupnom odrastanju i odgoju mlt. djece.
12.1. Djeca pokazuju negotivno viđenje oca što je povezano s dosadašnjim nepovoljnim iskustvom u odnosu s njim. Djeca zauzimaju negativan stav prema odnosu s ocem, a na postavljena pitanja odogovaraju otvoreno navodeći iskaze iz kojih proizlazi isti zaključak, čime je uočena dosljednost u odgovorima koji su nedvojbeni. Na majčino poticanje kontakata s ocem reagiraju negativno.
12.2. Emocionalna distanca u odnosu na oca kao roditelja može proizlaziti iz njegovog nedosljednog uključivanja i isključivanja iz života djece što pridonosi aktualnom otporu prema ocu, odnosno susretima s ocem. Djeca ne iskazuju potrebu za učestalim ostvarivanjem osobnih odnosa s njim.  Predlaže se da djeca žive s majkom, a da s ocem ostvaruju osobne odnose kako je to pobliže navedeno u izreci presude, te da roditelji imaju zajedničku roditeljsku skrb, s tim što bi majka u pojedinim segmentima ostvarivala samostalnu roditeljsku skrb, vezano za zdravlje i obrazovanje. 

13. Na ročištu od 26. veljače 2026. sasušana je predstavnica Z. P. P. A. B. V. koja u svom očitovanju navodi da je Z. suglasan da se majci omogući u sklopu samostalne roditeljske skrbi  promjena prebivališta mlt. djece (list 95 spisa). 

14. Majka se suglasila sa predloženim susretima i druženjima djece s ocem, ali je predložila da se susreti ostvaruju od 25. srpnja do 3. kolovoza kada djeca imaju praznike u N. od 1. srpnja do 10. kolovoza (list 123 spisa), kako bi se mogla pripremiti za školu. 

15. U stručnom mišljenju utvrđeni su razlozi koji su doveli do zaključka i mišljenja stručnog tima prema kojem je predloženo da djeca nastave stanovati s majkom, a sa ocem ostvaruju susrete i druženja, kao i da majka ima djelomično samostalnu roditeljsku skrb u pogledu  zdravlja, obrazovanja i promjene prebivališta djece.

16. Imajući u vidu naprijed navedeno sud je prihvatio stručno mišljenje Z. i odlučio da mlt. djeca stanuju sa majkom, da majka ima djelomično samostalnu roditeljsku skrb, a da s ocem ostvaruju susrete i druženja.

17. Iz dostavljene medicinske dokumentacije za djecu  (list 118 – 119 spisa) proizlazi da mlt. L. K. ima simptome anksioznosti, te blago izražene simptome deperesivnosti, koji je zabrinut oko obiteljske situacije. Oca uglavnom opisuje u negativnim terminima. Djetetu je potrebno pružiti potporu u prilagodbi na aktualnu situaciju. 
17.1. U pogledu mlt. I. K. kod djeteta je prisutan povišen rezultat na skali anksioznosti, osjetljiv je i zabrinut oko obiteljske situacije. Oca uglavnom opisuje u negativnim terminima, te mu je također potrebno proužiti potporu u prilagodbi na aktualnu situaciju. 

18. Iz službene bilješke – psihologijske procjene sastavljene po sudskom psihologu I. M. B. proizlazi da je dana 17. travnja 2026. obavila razgovor s mlt. djecom, u pristunosti posebne skrbnice, iz kojeg proizlazi da se tijekom razgovora o ocu protežu emocije ljutnje i povrijeđenosti. Djeca iskazuju ljutnju prema ocu zbog njegovog ponašanja prema njima od kojeg ne doživljavaju topao i blizak odnos, nego emocionelnu nedostupnost, te psihičke i fizičke povrede. Djeca iskazuju privržen odnos prema majci i očuhu zbog čega izriču spremnost na preseljenje u N..
18.1. Prema doživljavanju djece iznesenim situacijama, pristup oca prema njima ne ispunjava uvjete za stvaranje sigurnog, privrženog i toplog odnosa. Djeca nemaju želju za susretima s ocem, te je prisutan strah od očevih reakcija prema njima (plava koverta – prilog spisa). 

19. Posebna skrbnica izvijestila je sud kako se pridružuje navodima iz službene bilješke psihloga iz koje je razvidno kako djeca doživaljavaju oca i majku, te što isti misle o susretima i druženjima s ocem, kaol i o životu s majkom (list 121 spisa).

20. Na temelju provedenog postupka sud smatra da je osnovan tužbeni zahtjev tužiteljice u pogledu djelomično samostalne roditeljske skrbi, te ostvarivanja osobnih odnosa djece i oca. 

21. Prema članku 104. Obiteljskog zakona (Narodne novine 103/15 i 156/23,  dalje u tekstu: ObZ) zajedničko ostvarivanje roditeljske skrbi podrazumijeva pravo i dužnost roditelja da o svim pitanjima bitnim za dijete odlučuju sporazumno, što podrazumijeva da roditelji međusobno komuniciraju i sudjeluju u životu djeteta.

22. Iz provedenog postupka proizlazi da majka u najvećoj mjeri skrbi o potrebama mlt. djece, te su djeca trenutno u otporu vezano za kontakte s ocem zbog njegovog pristupa i ponašanja s mlt. djecom. 

23. Prema članku 105. stavak 1. ObZ jedan roditelj samostalno ostvaruje roditeljsku skrb, potpuno, djelomice ili u odnosu na odlučivanje o određenom bitnom pitanju u vezi s djetetom uz istodobno ograničavanje drugog roditelja na ostvarivanje roditeljske skrbi u tom dijelu samo na temelju sudske odluke u skladu s djetetovom dobrobiti. 

24. Slijedom navedenog, ocjenjujući provedeni postupak, sud smatra da je u interesu i za dobrobit mlt. djece da roditelji ostvaruju zajedničku roditeljsku skrb, a da se majci odobri samostalno ostvarivanje roditeljske skrbi u pogledu zdravlja, obrazovanja i promjene prebivališta djece.

25. Imajući u vidu naprijed navedeno, sud je temeljem članka 105. stavak 1. u svezi članka 91. stavak 1. i članka 92. ObZ odlučio kao u izreci presude.

26. Sukadno članku 95. i član ku 119. stavak 1. i 2. ObZ odlučeno je o ostvarivanju  osobnih donosa mlt. djece i oca. Prilikom ostvarivanja osobnih odnosa kako je to pobliže navedeno u izreci ove presude sud je imao u vidu stručno mišljenje i prijedlog Z. P. P. u pogledu ostvarivanja osobnih odnosa mlt. djece s ocem, a sve obzirom na cjelokupno provedeni postupak vezano za stručno mišljenje Z., te obavljenog razgovora sudskog psihologa s mlt. djecom. 

27. Na ročištu od 18. lipnja 2026. punomoćnik tuženika izvijestio je sud da je kod Općinskog suda u P. 12. svibnja 2026. donesena presuda – kazneni nalog u odnosu na tužiteljicu kojim joj se stavlja na teret počinjenje kaznenog djela neprovođenja sudske odluke za zaštitu i dobrobit djeteta iz koje proizlazi da je sustavno otuđila djecu od oca. 
27.1. Na istom ročištu punomoćnica tužiteljice u svom očitovanju izvijestila je sud kako je protiv kaznenog naloga uložen prigovor, da se pokreće kazneni postupak, te da kazneni nalog nema nikavu težinu u ovom predmetu.

28. Temeljem članka 154. stavak 1. Zakona o parničnom postupku (Narodne novine 148/11, 25/13, 70/19, 80/22, 114/22, 155/23 i 146/25, dalje u tekstu: ZPP) tuženik je dužan tužiteljici naknaditi troškove parničnog postupka u ukupnom iznosu od 686,54 EUR-a koji se sastoje od jednkratne nagrade u iznosu od 400,00 EUR-a obračunate po Tbr 7. točka 7. Tarife o nagradama i naknadi troškova za rad odvjetnika (Narodne novine 138/23, dalje u spisu: Tarifa) trošak pristupa na ročište od 24. veljače 2026. u iznosu od 100,00 EUR-a, troška pristupa na ročište od 18. lipnja 2026., u iznosu od 100,00 EUR-a obračunato po Tbr. 7. točka 3. alineja 2. – za svaku dlajnu radnju odvjetniku pripada nagrada u visini od 50 bodova), sudske pristojbe na tužbu u iznosu od 26,54 EUR-a, te sudske pristojbe na presudu u iznosu od 60,00 EUR-a. 
 
29. Slijedom navedenog odlučeno je kao u izreci presude. 

U Slavonskom Brodu 23. srpnja 2026.

S u d a c 

Tihomir Lazarić v.r.




















Uputa o pravnom lijeku:
Protiv ove presude dopuštena je žalba u roku od 15 dana od dana prijema prijepsa iste. Žalba se podnosi putem ovog suda na Županijski sud. 

